**Kis jubileum: ötödször is ergotlon Tiszaújvárosban**

**Speciális felmérő versennyel töri meg a TVK-Mali Triatlon Klub a téli felkészülés monotóniáját: január 18-án, vasárnap a tiszaújvárosi Sportcentrumban rendezik meg a V. Uniotech Ergotlon Bajnokságot.**

Az új versenyzési forma ötlete egy tiszaújvárosi triatlonos – Nagy Alpár - és egy váci evezős – Wachtler Edit - barátságából indult. 2011-ben, a fair-play érdekében, a főleg az evezősök által a téli felkészülésben alkalmazott ergométerezés mellé , a futás és a rögzített kerékpározás, a „görgőzés” került be a versenyszámok közé. A rendezéshez - a tiszaújvárosi triatlonosok mellett - nélkülözhetetlen volt Nagy Csabának, az ergométert forgalmazó Concept2 Kft. ügyvezetőjének, a Magyar Evezős Szövetség elnökségi tagjának, a Műegyetemi Evezős Club képviselőjének szakmai segítsége, melyre azóta is számíthatnak a házigazdák. Időközben, az EvoChip Hungary csapatának jóvoltából a chipes időméréssel tovább emelték a színvonalat a Nagy Alpár főszervező és Lehmann Tibor klubelnök vezette szervezők.

A január 18-án, vasárnap, 10 órától megrendezendő ötödik „felvonásban” az újoncoktól a szeniorokig minden korosztály képviselői összemérhetik tudásukat. A triatlonosokat, az evezősöket külön-külön értékelik, de összetett eredményhirdetést is tartanak majd. Az egyéni versenyszám mellett az Én-Te-Ő váltóban is lehetőség nyílik a versenyzésre.

**Csak előnevezéssel: január 15-ig!**

A korlátozott számú ergométerre és görgőre való tekintettel az eseményen csak elektronikus úton elküldött előnevezéssel lehet indulni. Jelentkezési határidő: **2015. Január 15. 15:00**. Email cím: alpar.nagy@baku2015.com

További részleteket a [www.ergotlon.hu](http://www.ergotlon.hu/%22%20%5Ct%20%22_blank) és a [www.tvkmalitriatlon.hu](http://www.tvkmalitriatlon.hu) honlapokról tudhatnak meg az érdeklődők.